Lugten af røg fik bekymrede beboere til at tilkalde Østjyllands Brandvæsen til hjørnet af Skt. Pauls Kirkeplads og Odensegade mandag klokken 13.00.

Men inden ilden kunne slukkes, skulle der lidt detektivarbejde til.

- Vi kunne lugte røg, men vi kunne ikke finde ud af, hvor det kom fra. Så vi skulle lige spore os frem, siger indsatslederen ved Østjyllands Brandvæsen.

Det viste sig, at røgen kom fra en af de lysskakter, der er ved jorden, så der kan komme lys ind i kælderen.

- Der havde samlet sig en del tørre og visne blade i skakten, og så er der en, der har smidt et cigaretskod derned, som havde antændt bladene. Det var hurtigt slukket igen, siger indsatslederen.

Efter knap en halv time kunne Østjyllands Brandvæsen igen forlade stedet.